ไตรรงค์มั่นใจคดีแม้วไม่กระทบตลาดหุ้น
"สามสี ภูเขาทอง"มั่นใจวันศาลตัดสินคดียึดทรัพย์ทักษิณไม่กระทบตลาดหุ้น
25 ก.พ. 2553

"สามสี ภูเขาทอง"มั่นใจวันศาลตัดสินคดียึดทรัพย์ทักษิณไม่กระทบตลาดหุ้น
นายไตรรงค์ สุวรรณคีรี รองนายกรัฐมนตรี เปิดเผยว่า กรณีศาลฎีกาแผนกคดีอาญาของผู้ดำรงตำแหน่งทางการเมืองนัดอ่านคำพิพากษาคดียึดทรัพย์ 7.6 หมื่นล้านบาทของพ.ต.ท.ทักษิณ ชินวัตร อดีตนายกรัฐมนตรีวันพรุ่งนี้ ไม่น่ามีผลกระทบต่อตลาดหลักทรัพย์ แต่หากสถานการณ์ในอนาคตอีก 2-3 เดือนข้างหน้าเกิดเหตุรุนแรงก็ต้องแก้ไขกันไป เพราะประเทศไทยเขาแก้ไขปัญหากันลักษณะนี้ 
"ผลกระทบกับทางเศรษฐกิจในช่วงคดียึดทรัพย์ จะไม่มีอะไร มีคนมาบอกว่าทำไมผมอารมณ์ดี ผมก็มีข่าวของผม และเห็นว่าไม่น่าจะมีอะไร รออีก 2-3 เดือนคงมี แล้วค่อยว่ากัน ต้องแก้ไขกันไปเป็นเดือนๆ สำหรับประเทศไทยเขาแก้ไขปัญหากันอย่างนี้"นายไตรรงค์ กล่าว และว่าสาเหตุที่เชื่อว่าเรื่องดังกล่าวจะไม่ส่งผลกระทบทางเศรษฐกิจ เพราะไม่น่าจะเกิดเหตุรุนแรง แต่หากเกิดความไม่สงบขึ้นย่อมส่งผลกระทบแน่นอน เพราะนักลงทุนคงเกิดความกลัวและขายหุ้นที่มีอยู่ออกไป.